Ανανέωση 11:19

Νέα τραγωδία για την Πολεμική Αεροπορία. Νεκρός εντοπίσθηκε πριν από λίγη ώρα ο κυβερνήτης του διθέσιου εκπαιδευτικού αεροπλάνου της Πολεμικής Αεροπορίας Τ-2 Buckeye που συνετρίβη λίγο πριν τις 9 το πρωί (08.50), 7 ναυτικά μίλια βόρεια της Σπάρτης, στο χωριό Κολλίνες της Αρκαδίας, ενώ εκτελούσε εκπαιδευτική πτήση.

Οι πρώτες πληροφορίες ανέφεραν ότι και οι δύο χειριστές εγκατέλειψαν κι αυτό φαίνεται να ισχύει. Τι δεν πήγε καλά στην εγκατάλειψη του δεύτερου χειριστή είναι ακόμη άγνωστο.

Υπάρχουν πληροφορίες ότι κατέπεσε σε βραχώδη περιοχή με αποτέλεσμα να βρει τραγικό θάνατο.

Τα καθίσματα των συγκεκριμένων αεροπλάνων τα οποία είναι πολύ παλαιά, εκτινάσσονται με διαφορά λίγων λεπτών και προς διαφορετική κατεύθυνση.

Έτσι, ενώ ο επισμηναγός συγκυβερνήτης προσγειώθηκε σώος στο έδαφος και ειδοποίησε τις αρχές της Πολεμικής Αεροπορίας για το σημείο που βρισκόταν μέσω επικοινωνίας με το κινητό του τηλέφωνο, ο άτυχος επισμηναγός κυβερνήτης που εκτοξεύτηκε προς άλλη κατεύθυνση βρέθηκε νεκρός

Το αεροσκάφος πετούσε σε ύψος 800 μέτρων και φαίνεται ότι και οι δύο χειριστές προσπάθησαν να το σώσουν μέχρι τελευταία στιγμή από κάποιο πρόβλημα που παρουσιάστηκε.

Ο διασωθείς επισμηναγός μεταφέρθηκε με ελικόπτερο Agusta Bell της Πολεμικής Αεροπορίας στην Καλαμάτα όπου και υποβάλλεται σε ιατρικές εξετάσεις.

Στην επιχείρηση έρευνας συμμετείχαν ένα μεταγωγικό αεροσκάφος C-130, ένα ελικόπτερο Super Puma κι ακόμη ένα ελικόπτερο Agusta Bell. Μεταφέρονται επίσης στην περιοχή και εξειδικευμένα μέλη της 31ης Μοίρας Επιχειρήσεων Διάσωσης της Πολεμικής Αεροπορίας.

Εκπαιδευτικό αεροπλάνο της πολεμικής αεροπορίας, τύπου Τ-2, κατέπεσε στις 8:50 το πρωί, επτά ναυτικά μίλια βόρεια της Σπάρτης, στο χωριό Κολλίνες της Αρκαδίας, κατά τη διάρκεια εκπαιδευτικής πτήσης.

Όπως έγινε γνωστό από το ΓΕΑ, το αεροσκάφος εγκαταλείφθηκε από τους χειριστές του στις 8:50 πμ, ενώ πετούσε 7 ναυτικά μίλια βορείως της Σπάρτης, έχει περισυλλεγεί ο συγκυβερνήτης του αεροσκάφους, ενώ γίνονται έρευνες για τον εντοπισμό του κυβερνήτη. Το αεροσκάφος εκτελούσε εκπαιδευτική πτήση.

Οπως αναφέρουν τοπικά μέσα ενημέρωσης ο ένας εκ των δύο πιλότων έχει βρεθεί ζωντανός σύμφωνα με τις πρώτες πληροφορίες.

Συγκεκριμένα, σύμφωνα με το argonafplia.gr ήδη έχει εντοπιστεί ο ένας από τους πιλότους ζωντανός, αλλά ακόμη δεν είναι δυνατόν να προσεγγιστεί. Ο εν λόγω πιλότος φαίνεται ότι έκανε χρήση του καθίσματος εκτίναξης.

Ο δεύτερος πιλότος αναζητείται, είναι ωστόσο πιθανό και αυτός να έχει κάνει χρήση του καθίσματος εκτίναξης.

Στην περιοχή έχουν σπεύσει και Πυροσβεστικά αεροπλάνα προκειμένου να βοηθήσουν στην έρευνα. Ακόμη, μεγάλες επίγειες δυνάμεις Πυροσβεστών και από την Αεροπορική δύναμη Τρίπολης βρίσκονται στην περιοχή.

Πηγές από το ΓΕΑ αναφέρουν επίσης ότι και οι δυο πιλότοι είναι εκπαιδευτές και όχι εκπαιδευόμενοι.

Η πρώτη ανακοίνωση του ΓΕΑ

«THN 28/8/2018 KAI ΠEPI ΩPA 08:50, ΣTO ΠΛAIΣIO EKΠAIΔEYTIKHΣ ΠTHΣHΣ, ΠPAΓMATOΠOIHΘHKE EΓKATAΛEIΨH AEPOΣKAΦOYΣ T-2, 7 NM BOPEIA ΣΠAPTHΣ. META THN EΓKATAΛEIΨH EXEI ΠEPIΣYΛΛEΓEI O ΣYΓKYBEPNHTHΣ TOY AEPOΣKAΦOYΣ, ENΩ ΓINONTAI EPEYNEΣ ΓIA TON ENTOΠIΣMO KAI TOY KYBEPNHTH».

Ποιο είναι το Τ2 Buckey

Το Τ-2 Buckeye είναι Αμερικάνικης κατασκευής, δικινητήριο εκπαιδευτικό αεροσκάφος. Είναι το μοναδικό εκπαιδευτικό jet της Πολεμικής Αεροπορίας και με αυτό ολοκληρώνουν την εκπαίδευσή τους οι Ίκαροι και οι νέοι Ανθυποσμηναγοί.

Η προμήθεια 40 εκπαιδευτικών αυτού του τύπου το 1976 αναμόρφωσε ριζικά το σύστημα αεροπορικής εκπαίδευσης. Οι δυνατότητες του νέου εκπαιδευτικού στην προκεχωρημένη εκπαίδευση και στην εκπαίδευση όπλων δεν μπορούσαν να συγκριθούν με αυτές των Τ-33 που αντικατέστησαν.

Το Τ-2Ε μπορεί να μεταφέρει μέχρι και 3500 lb οπλισμού σε 6 πτερυγικούς φορείς συμπεριλαμβανομένων και ατρακτιδίων πολυβόλων και ρουκετών. Μπορεί να χρησιμοποιηθεί για εκπαίδευση με οπλικό φορτίο, αλλά και να αναλάβει πολεμικό ρόλο αν απαιτηθεί.

Φέρει τρίχρωμη παραλλαγή πράσινου, καφέ και άσπρου.